Twee plaasaanvalle op een dag in Vrystaat | Netwerk24
Twee plaasaanvalle op een dag in Vrystaat
Deur Alet van der Walt 26 Augustus 2019 18:45
'n Bejaarde vrou, asook 'n sakeman en sy vrou, is op een dag onderskeidelik in twee plaasaanvalle in die Vrystaat, een buite Sasolburg en die ander buite Odendaalsrus, aangeval.
Die bejaarde vrou, 'n Lesotho-burger wat nie haar naam bekend wil maak nie, is Vrydagaand in haar huis op die plaas van die bekende boer Jan Bezuidenhout aangeval.
Kapt. Stephen Thakeng, polisiewoordvoerder, sê vyf mans het Vrydagaand by haar huis op die plaas Esparanza buite Odendaalsrus opgedaag en gesê sy moet die deur vir hulle oopsluit.
Die vrou het geweier, waarna twee mans met klapmusse aan deur 'n venster geklim het.
Thakeng sê nog drie mans het die huis ingekom en die vrou met vuurwapens gedreig en geld by haar geëis.
Sy het R600 wat sy by haar gehad het, aan hulle gegee.
Thakeng sê die mans het haar glo gedreig en gesê hulle sal haar doodmaak as sy 'n geluid maak. Hulle het ook van haar kos gevat en daarna te voet gevlug.
'n Sakeman en boer, Allen Peeters, en sy vrou, Louise, is Vrydagmiddag op 'n plaas buite Sasolburg aangeval.
Volgens Herman van Wyk van die Koepel-gemeenskapspolisiëringsforum (KGPF) was al ses die aanvallers gewapen. Hulle het Peeters buite sy huis oorval.
Die mans het polisieglimbaadjies aangehad en een van die voertuie, 'n bakkie, waarmee hulle gery het, het volgens plaaswerkers 'n polisienommerplaat gehad.
"Vyf van hulle het handwapens gehad en een 'n aanvalsgeweer," sê Van Wyk.
Die mans het Peeters by die huis ingedwing, aangerand en met 'n kabelbinder gewurg. Hy het volgens Van Wyk 'n paar keer sy bewussyn verloor.
Louise het intussen van Sasolburg teruggekeer en die mans het haar ook oorval en vasgebind.
Die rowers het volgens Van Wyk 'n kleinerige bedrag geld, juweliersware en vyf vuurwapens gebuit.
Peeters is ook 'n sportskut.
Die rowers het in 'n Toyota-bakkie met die polisienommerplaat daarop en 'n silwergrys Toyota Fortuner met 'n Gauteng-nommerplaat weggery.